15 Super-spanne steeds te veel, sê Saru-baas | Netwerk24
16 April 2017 21:30
Saru se uitvoerende hoof, Jurie Roux. Foto: Gallo Images
Die besluit om die Superrugby-kompetisie aanstaande jaar van 18 na 15 spanne te verklein, is 'n nodige stap in die regte rigting, maar dis steeds nie die optimale formaat nie.
So sê Jurie Roux, uitvoerende hoof van die Suid-Afrikaanse Rugbyunie (Saru).
Sanzaar, die beheerliggaam van die spel in die Suidelike Halfrond, het beslis Suid-Afrika gaan twee franchise-spanne inboet en Australië een as die reeks in 2018 hervat word.
Roux sê egter hy glo 15 spanne is stééds te veel en dat die reeks waarskynlik nooit moes afgewyk het van die suksesvolle formaat toe slegs 12 spanne tussen 1996 en 2005 meegeding het nie.
Druk van uitsaaiers wat honger was vir meer kragmetings om te beeldsend, was deels die rede hoekom meer spanne na 2005 bygevoeg is.
"Die ideale kompetisie was die Super 12. Om doodeerlik te wees: Ons moes nooit daarvan afgewyk het nie. Dis met jammerte dat ek erken die uitbreiding van die reeks is aangedryf deur die geleentheid om meer geld te maak. Politiek het ook 'n rol gespeel. Dit het egter nou 'n punt bereik waar verandering dringend nodig is. As dit nie gebeur nie, gaan ons ernstige probleme hê."
Die ideale kompetisie was die Super 12. Ons moes nooit daarvan afgewyk het nie.
SA se spanne word van ses na vier verminder en Roux sê daar is eenvoudig nie die diepte en gehalte van spelers om ses franchises mededingend te hou nie.
"Die ekonomiese realiteit in SA, en spesifiek die realiteit in rugbygeledere, is van so 'n aard dat dit finansieel onmoontlik is om ses franchises aan die gang te hou. Mense kan maar sê wat hulle wil, maar as jy kyk na die uitslae sal jy besef ons kan nie so aangaan nie." - Reuters